text: Trods proteststorm: Kolding får klatrepark
  21 februar 2012 kl. 07.08
  Der var store protester mod den planlagte nye klatrepark i Marielundskoven ved Kolding. Men lige lidt hjalp det. Et flertal i byrådet stemte for.
  Byrådsflertallet har givet Funky Monkey Park lov til at leje cirka to hektar skov til klatrebaner og svævebaner i træernes toppe.
  Eneste hindring for den nye park er hvis Naturstyrelsen siger nej, men det tyder det ikke på.
  Ifølge jv.dk er det Venstre, Socialdemokraterne, Konservative og løsgængeren Marwan Zobi, der sikrer Kolding den nye turistattraktion - dog med undtagelse af Christian Gøtig (S) og Claus Warming (V). SF, DF og De Radikale vil heller ikke have en klatrepark i den bynære skov.
  
  250.000 om året fra kommunen
  Kolding Kommune vil støtte den nye park med 250.000 kroner om året i de næste fire år. Det har Koldings politikere sat af i budgettet til at understøtte den turistattraktion, som nu er besluttet.
  Pengene skal bruges til at købe entrebilletter til børnene i kommunens skoler og institutioner.
  